ΚΑΝΟΝΙΣΜΟΣ (ΕΟΚ) αριθ. 2388/84 ΤΗΣ ΕΠΙΤΡΟΠΗΣ της 14ης Αυγούστου 1984 περί ειδικών λεπτομερειών εφαρμογής των επιστροφών κατά την εξαγωγή για ορισμένες κονσέρβες βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 18 παράγραφος 5,

Εκτιμώντας:

ότι ο κανονισμός (ΕΟΚ) αριθ. 565/80 του Συμβουλίου (2) έχει προβλέψει τη δυνατότητα καταβολής ποσού ίσου προς την επιστροφή ευθύς ως ένα προϊόν βάσεως τίθεται υπό τελωνειακό έλεγχο που εγγυάται την εξαγωγή του εκτός Κοινότητας μετά από μεταποίηση-

ότι πρέπει να προβλεφθεί η εξαγωγή προς τις τρίτες χώρες, κονσερβών βοείου κρέατος που παρασκευάζονται στο πλαίσιο του καθεστώτος αυτού, από κρέατα κοινοτικής προελεύσεως-

ότι οι διατάξεις του παρόντος κανονισμού εφαρμόζονται με την επιφύλαξη του κανονισμού (ΕΟΚ) αριθ. 754/76 του Συμβουλίου της 25ης Μαρτίου 1976 περί της δασμολογικής μεταχείρισης που εφαρμόζεται στα εμπορεύματα που επιστρέφονται στο έδαφος της Κοινότητας (3)-

ότι σε περίπτωση επανεισαγωγής αυτών των κονσερβών στην Κοινότητα, είναι σκόπιμο να απαιτείται η απόδοση της επιστροφής που ενδεχομένως χορηγήθηκε κατά την εξαγωγή-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι κονσέρβες της διακρίσεως 16.02 Β III β) 1 ββ) του Κοινού Δασμολογίου που ανταποκρίνονται στους όρους που προβλέπονται από τον παρόντα κανονισμό και εξάγοντα προς τις τρίτες χώρες, λαμβάνουν ειδική επιστροφή σε περίπτωση παρασκευής στο πλαίσιο του καθεστώτος που προβλέπεται από το άρθρο 4 του κανονισμού (ΕΟΚ) αριθ. 565/80.

Άρθρο 2

Οι κονσέρβες που αναφέρονται στο άρθρο 1 πρέπει:

- να κατασκευάζονται από βόεια κρέατα καταγωγής της Κοινότητας, και

- να παρέχουν 80 % ή περισσότερο βόειο κρέας, εξαιρέσει των εντοσθίων και του λίπους, και

- να συσκευάζονται σε μεταλλικά κιβώτια βάρους ίσου ή κατώτερου από 500 γραμμάρια μικτού βάρους.

Επί πλέον το όνομα του κράτους μέλους στο οποίο παρασκευάσθηκε το προϊόν σφραγίζεται με ανάγλυφα γράμματα και εμφανώς σε καθένα από τα κιβώτια ώστε να είναι εμφανής σε μία από τις γλώσσες αυτού του κράτους μέλους.

Άρθρο 3

Όταν οι κονσέρβες της διάκρισης 16.02 Β III β) 1 ββ) του Κοινού Δασμολογίου που ανταποκρίνονται στα κριτήρια του άρθρου 2 εισάγονται εκ νέου στο τελωνειακό έδαφος της Κοινότητας και δηλώνονται για ελεύθερη κυκλοφορία χωρίς να γίνεται εφαρμογή του κανονισμού (ΕΟΚ) αριθ. 754/76, οι αρμόδιες αρχές δεν επιτρέπουν την ελεύθερη κυκλοφορία αυτών των κονσερβών παρά μόνο εάν ανεξάρτητα από την πληρωμή των δασμών κατά την εισαγωγή οι οποίοι εφαρμόζονται σε αυτές, προσκομίζεται η απόδειξη ότι το ποσό της επιστροφής που πράγματι χορηγείται εκ του γεγονότος της εξαγωγής, έχει επιστραφεί. Στην περίπτωση κατά την οποία το ποσό αυτό δεν δύναται να καθοριστεί προς ικανοποίηση των εν λόγω αρμοδίων αρχών, θεωρείται ότι είναι ίσο προς το ποσό της επιστροφής του πιο υψηλού που εφαρμόζεται στα εν λόγω εμπορεύματα την ημέρα της αποδοχής της δήλωσης της ελεύθερης κυκλοφορίας.

Άρθρο 4

Ο παρών κανονισμός αρχίζει να ισχύει στις 10 Σεπτεμβρίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Αυγούστου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 62 της 7. 3. 1980, σ. 5.

(3) ΕΕ αριθ. L 89 της 2. 4. 1976, σ. 1.